
MINISTRI MÄÄRUS
… nr …

Lähenemise „Turvalisuse märgid“ rakendamine kohalike omavalitsuste koostöös

Määrus kehtestatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 10 lõike 2 alusel.

1. peatükk
Üldsätted

§ 1. Reguleerimisala

(1)  Määrusega reguleeritakse toetuse andmist perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (edaspidi ÜSS2021_2027) § 4 lõike 2 alusel Vabariigi Valitsuse kinnitatud „Ühtekuuluvuspoliitika fondide rakenduskava perioodiks 2021–2027“ (edaspidi rakenduskava) poliitikaeesmärgi 4 „Sotsiaalsem Eesti“ prioriteedi 6 erieesmärgi h „Soodustada aktiivset kaasamist, et edendada võrdseid võimalusi, diskrimineerimiskeeldu ja aktiivset osalemist, ning parandada eelkõige ebasoodsas olukorras olevate rühmade tööalast konkurentsivõimet“ rakendamiseks.

(2)  Määrusega on hõlmatud meetmete nimekirja meetme 21.4.7.9 „Lastele ja peredele suunatud teenused on kvaliteetsed ja vastavad perede vajadustele“ sekkumised „Laste ja perede toetamine“ ja „Laste riskikäitumise ennetamine“.

(3)  Määrus on seotud heaolu tulemusvaldkonna laste ja perede programmi tegevusega 2 „Lastekaitse“.

(4)  Määruse alusel antav toetus ei ole riigiabi Euroopa Liidu toimimise lepingu artikli 107 lõike 1 tähenduses.

§ 2. Toetuse andmise eesmärk ja tulemus

(1) Toetuse andmise eesmärk on tugevdada kohalike omavalitsuste lastekaitsetöö korraldust ja võimekust lähenemise „Turvalisuse märgid“ rakendamisel ning edendada omavalitsusüksuste koostööd, et tagada lapse heaolu ja turvalisus, lapse ja pere kaasamine ning läbipaistev, eesmärgistatud ja lahendustele suunatud juhtumitöö.

(2) „Turvalisuse märgid“ on lapse turvalisusele, lapse ja pere kaasamisele ning lahendustele suunatud käsitlusviis, mis hõlmab koolitusprogrammi ning selle raames omandatud põhimõtete, tööviiside ja töövahendite kasutamist lastekaitsetöö juhtimises, töökorralduses ja juhtumitöö praktikas.

(3) Toetuse andmine panustab meetmete nimekirja ülese väljundnäitaja „koolitusprogrammis osalejate arv“ saavutamisse. Näitaja koondsihttase on vähemalt 45 osalejat.

(4) Toetuse andmine panustab järgmistesse määrusespetsiifilistesse väljundnäitajatesse:
1) piirkondlike koostöögruppide loomine „Turvalisuse märkide“ rakendamiseks osalevate omavalitsusüksuste lastekaitsetöö korralduses ja juhtumitöö praktikas, mille sihttase on viis piirkondlikku koostöögruppi;
2) võrdseid võimalusi ja ligipääsetavust toetava lahenduse kasutuselevõtmine või kohandamine piirkondlikus koostöögrupis, mille sihttase on vähemalt üks lahendus iga piirkondliku koostöögrupi kohta.

(5) Projektide elluviimisel arvestatakse Euroopa Parlamendi ja nõukogu määruse (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid (ELT L 231, 30.06.2021, lk 159–706), artiklis 9 nimetatud horisontaalseid põhimõtteid ning need aitavad kaasa Riigikogu 12. mai 2021. a otsuse „Riigi pikaajalise arengustrateegia „Eesti 2035“ heakskiitmine“ (edaspidi strateegia „Eesti 2035“) aluspõhimõtete hoidmisele ja sihi „Avatud, hooliv ja koostöömeelne ühiskond“ saavutamisele.

(6) Lõikes 5 nimetatud aluspõhimõtete hoidmist ja sihi saavutamist tasakaalustatud regionaalset arengut, soolist võrdõiguslikkust, võrdseid võimalusi ja ligipääsetavust toetaval moel hinnatakse järgmiste strateegia „Eesti 2035“ tegevuskava mõõdikutega:
1) hoolivuse ja koostöömeelsuse mõõdik;
2) ligipääsetavuse näitaja;
3) soolise võrdõiguslikkuse indeks.

(7) Lisaks mõõdetakse sihi „Avatud, hooliv ja koostöömeelne ühiskond“ saavutamist strateegia „Eesti 2035“ mõõdikuga „Püsiva suhtelise vaesuse määr“. Projektide elluviimisel panustatakse selle näitaja sihttaseme suunas liikumisse regionaalset tasakaalustatust toetaval moel.

§ 3. Rakendusüksus ja rakendusasutus

(1)  Rakendusüksus on Riigi Tugiteenuste Keskus (edaspidi rakendusüksus).

(2)  Rakendusasutus on Sotsiaalministeerium (edaspidi rakendusasutus).

2. peatükk
Toetatavad tegevused, kulude abikõlblikkus ja toetuse määr

§ 4. Toetatavad tegevused

(1) Toetust antakse projektile, mis panustab §-s 2 nimetatud eesmärgi ja tulemuse saavutamisse ning hõlmab kõiki järgmisi tegevusi:
1) laste õiguste ja heaolu kaitse toetamine ning lapse vajadustest ja huvidest lähtuva abi korraldamine;
2) „Turvalisuse märkide“ koolitusprogrammis osalemine;
3) omavalitsusüksuse võimekuse suurendamine „Turvalisuse märkide“ rakendamiseks lastekaitsetöö juhtimisel, töökorralduses ja juhtumitöö praktikas;
4) „Turvalisuse märkide“ rakendamist toetava piirkondliku koostöögrupi moodustamine ja arendamine.

(2) Piirkondlik koostöögrupp on osalevate omavalitsusüksuste territoriaalsel ja praktilisel seotusel põhinev koostöövorm, mille eesmärk on toetada „Turvalisuse märkide“ rakendamist piirkonnas ühiste tegevuste, regulaarse koostöö, kogemuste vahetuse ja rakendamise edenemise jälgimise kaudu.

(3) Tegevuste kavandamisel ja elluviimisel tuleb arvestada lapse õiguste, võrdsete võimaluste, ligipääsetavuse ja universaalse disaini põhimõtetega.

(4) Toetatakse tegevust, mis on kooskõlas „ei kahjusta oluliselt” põhimõttega ja millega ei tekitata Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artiklis 17 nimetatud olulist kahju.

(5) Toetust ei anta projektile, mille kõik tegevused on tehtud enne taotluse esitamist.

§ 5. Kulude abikõlblikkus

(1) Kulu on abikõlblik, kui see on kooskõlas Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi ühendmäärus) §-des 15 ja 16 ning käesolevas määruses sätestatud tingimustega ja taotluse rahuldamise otsusega.

(2) Abikõlblikeks kuludeks loetakse § 4 lõikes 1 nimetatud tegevuste elluviimiseks vajalikud kulud vastavalt §-s 7 sätestatud piirmääradele.

(3) Abikõlblikke kulusid hüvitatakse tegelike kulude ja ühtse määra alusel.

(4) Ühtset määra rakendatakse projekti kaudsete kulude hüvitamiseks, mis on 7 protsenti projekti otsestest tegelikest abikõlblikest kuludest vastavalt Euroopa Parlamendi ja nõukogu määruse (EL) 2021/1060 artikli 54 punktile a.

(5) Projekti kaudseteks kuludeks loetakse ühendmääruse § 21 lõikes 4 nimetatud kulud.

(6) Abikõlblikud on järgmised kulud:
1) tööjõukulu kuni 40 000 euro ulatuses ühe omavalitsusüksuse kohta kogu projekti abikõlblikkuse perioodil, kui töötaja panustab vahetult projekti sisutegevuste elluviimisse, sealhulgas „Turvalisuse märkide“ kasutuselevõtu ettevalmistamisse ja rakendamisse, osaleva omavalitsusüksuse lastekaitsetöö korralduse ja juhtumitöö praktika kohandamisse, töötajate õpitu kasutamise toetamisse ning projekti seireks ja aruandluseks vajaliku sisendi koostamisse;
2) „Turvalisuse märkide“ koolitusprogrammis, piirkondliku koostöögrupi ühistes tegevustes ja „Turvalisuse märkide“ rakendamist toetavates tegevustes osalemisega seotud põhjendatud sõidu- ja majutuskulud.

(7) Lõike 6 punktis 2 nimetatud sõidu- ja majutuskulud on abikõlblikud järgmises ulatuses:
1) juhtiva omavalitsusüksuse puhul kuni 13 000 eurot;
2) partneromavalitsusüksuse puhul kuni 8000 eurot.

(8) Isikliku sõiduauto kulude hüvitamine toimub tulumaksuseaduse § 13 lõike 3 punkti 2 alusel Vabariigi Valitsuse kehtestatud tingimustel ja piirmäärades. Abikõlblik on hüvitis vastavalt tegelikule kulule sõidupäeviku, kütusekulu tõendava dokumendi ja kalkulatsiooni esitamisel või vastavalt asutuses kehtestatud isikliku sõiduvahendi kasutamise tingimustele ja kulule kilomeetri kohta, kuid kõige rohkem maksustamisele mittekuuluva piirmäära ulatuses.

(9) Abikõlblikud on juhtiva omavalitsusüksuse:
1) projektijuhi tööjõukulu, sealhulgas töötasu ja sellega seotud maksud, piirkondliku koostöögrupi projekti juhtimiseks ja koordineerimiseks;
2) piirkondliku arendusfondi kulud lõigetes 12–16 sätestatud tingimustel.

(10) Lõike 9 punktis 1 nimetatud projektijuhi brutotöötasu on abikõlblik tegelike kulude alusel kuni 3000 eurot kuus täistööajaga töötamise korral. Osalise tööajaga töötamise korral rakendatakse brutotöötasu ülempiiri proportsionaalselt projekti heaks töötatud tööajaga.

(11) Sama tööülesande täitmisega seotud tööjõukulu ei või kajastada samal ajal lõike 6 punktis 1 nimetatud töötaja tööjõukuluna ja lõike 9 punktis 1 nimetatud projektijuhi tööjõukuluna.

(12) Piirkondlik arendusfond on juhtiva omavalitsusüksuse eelarves kavandatav kululiik piirkondliku koostöögrupi ühiste arendus- ja rakendustegevuste elluviimiseks.

(13) Piirkondliku arendusfondi kulud on abikõlblikud, kui need on seotud piirkondliku koostöögrupi ühiste tegevustega ning toetavad lastekaitsetöö korralduse arendamist, valdkondadevahelist koostööd, ühiste tööviiside kujundamist, lapse ja pere vajadustest lähtuva abi korraldamist ja „Turvalisuse märkide“ rakendamist piirkonnas või selleks vajalike töövahendite ja ruumilahenduste kasutuselevõttu või kohandamist.

(14) Piirkondliku arendusfondi kuluna ei ole lubatud kajastada sama kulu, mida kajastatakse samas projektis lõikes 6 nimetatud omavalitsusüksuse kuluna.

(15) Lõike 9 punktis 2 nimetatud piirkondliku arendusfondi kulud on abikõlblikud kuni 95 000 euro ulatuses ühe piirkondliku koostöögrupi kohta.

(16) Rahvusvahelise koostöö kulud on abikõlblikud piirkondliku arendusfondi kuluna, kui tegevus toimub Euroopa Liidu liikmesriigis või Euroopa Majanduspiirkonna riigis või koostöös seal tegutseva asutuse, organisatsiooni või eksperdiga ning toetab § 4 lõikes 1 nimetatud tegevuste elluviimist. Sellisteks kuludeks saavad olla põhjendatud juhul:
1) väliseksperdi kaasamise kulu;
2) seminaril, õppereisil või muus kogemusvahetuse tegevuses osalemise kulu, sealhulgas osalemistasu;
3) Eestis toimuva seminari või kogemusvahetuse tegevuse korraldamise kulu, kui tegevus toimub koostöös Euroopa Liidu liikmesriigi või Euroopa Majanduspiirkonna riigi asutuse või organisatsiooniga;
4) tõlkekulu;
5) ligipääsetavusteenuse kulu.

(17) Abikõlblikud on ka teavitamisega seonduvad kulud vastavalt Vabariigi Valitsuse 12. mai 2022. a määruses nr 54 „Perioodi 2021–2027 ühtekuuluvus- ja siseturvalisuspoliitika fondide vahendite andmisest avalikkuse teavitamine“ sätestatule.

(18) Lõigetes 6–16 nimetatud kulud loetakse otsesteks tegelikeks kuludeks, kui need on vajalikud otseselt projekti tegevuste elluviimiseks.

§ 6. Projekti abikõlblikkuse periood

(1) Projekti abikõlblikkuse periood peab jääma ajavahemikku 1. jaanuar 2027. a kuni 31. august 2029. a.

(2) Projekti abikõlblikkuse periood on taotluse rahuldamise otsuses sätestatud ajavahemik, mille jooksul viiakse ellu projekti tegevused ja tekivad projekti elluviimiseks vajalikud kulud.

(3) Projekti abikõlblikkuse perioodi maksimaalne kestus võib olla kuni 32 kuud ning projekti tegevused peavad olema lõppenud hiljemalt 31. augustil 2029. a.

(4) Projekti abikõlblikkuse perioodi alguskuupäev võib olla varasem kui taotluse rahuldamise otsuse tegemise kuupäev, kuid mitte varasem kui 1. jaanuar 2027. a.

(5) Enne taotluse rahuldamise otsuse tegemist tekkinud kulud on abikõlblikud üksnes juhul, kui need jäävad taotluse rahuldamise otsuses sätestatud abikõlblikkuse perioodi, on otseselt seotud projekti ettevalmistamise, piirkondliku koostöögrupi käivitamise või „Turvalisuse märkide“ rakendamist toetavate tegevustega ning vastavad määruses sätestatud tingimustele.

§ 7. Toetuse osakaal abikõlblikest kuludest ja piirsumma

(1) Juhtiva omavalitsusüksuse toetuse maksimaalne summa ühe taotluse kohta on 296 000 eurot.

(2) Partneromavalitsusüksuse toetuse maksimaalne summa ühe partneromavalitsusüksuse kohta on 52 000 eurot.

(3) Piirkondliku koostöögrupi toetuse maksimaalne summa arvutatakse lõigetes 1 ja 2 sätestatud piirmäärade alusel, kuid ühe piirkondliku koostöögrupi toetuse maksimaalne summa ei või ületada 400 000 eurot. Enam kui kahe partneromavalitsusüksuse kaasamine piirkondliku koostöögrupi tegevustesse ei suurenda toetuse maksimaalset summat.

(4) Toetuse maksimaalne osakaal projekti kohta on 100 protsenti projekti abikõlblikest kuludest, millest 70 protsenti on Euroopa Sotsiaalfond+ vahendid ja 30 protsenti riiklik kaasfinantseering.

3. peatükk
Nõuded taotlejale, partnerile ja taotlusele

§ 8. Nõuded taotlejale ja partnerile

(1) Taotleja võib olla kohaliku omavalitsuse üksus.

(2) Partner võib olla kohaliku omavalitsuse üksus.

(3) Taotleja ja partner peavad vastama ühendmääruse § 3 lõikes 2 sätestatud nõuetele.

(4) Taotleja osaleb projektis juhtiva omavalitsusüksusena ja partnerid osalevad projektis partneromavalitsusüksustena.

(5) Juhtivaks omavalitsusüksuseks võib olla omavalitsusüksus, kus töötab taotluse esitamise hetkel vähemalt kaks lastekaitsetöötajat lastekaitseseaduse § 18 lõike 1 tähenduses.

(6) Taotleja võib esitada taotlusvoorus ühe taotluse ühe piirkondliku koostöögrupi moodustamiseks ja tegevuste elluviimiseks.

(7) Partneromavalitsusüksus on piirkondlikus koostöögrupis osalev omavalitsusüksus, kes ei ole juhtiv omavalitsusüksus.

(8) Piirkondlikus koostöögrupis peab lisaks juhtivale omavalitsusüksusele osalema vähemalt kaks partneromavalitsusüksust.

(9) Omavalitsusüksus võib toetust taotleda ühe piirkondliku koostöögrupi koosseisus, osaledes kas taotlejana või partneromavalitsusüksusena.

(10) Tallinna linn, Tartu linn, Tori vald, Viljandi vald, Saue vald ja Saaremaa vald, kes saavad sotsiaalkaitseministri 29. märtsi 2023. a käskkirjaga nr 53 kinnitatud toetuse andmise tingimuste „Laste ja perede toetamine“ punkti 2.3 alusel eraldatud toetust „Turvalisuse märkide“ rakendamiseks, ei saa käesoleva määruse alusel toetust taotleda ega osaleda projektis partneromavalitsusüksusena.

§ 9. Taotleja kohustused

Taotlejale kohalduvad ühendmääruse § 2 lõikes 3 sätestatud kohustused.

§ 10. Nõuded taotlusele

(1) Taotlus peab lisaks ühendmääruse § 4 lõikes 1 sätestatule vastama järgmistele nõuetele:
1) toetust taotletakse §-s 5 nimetatud abikõlblike kulude katmiseks ja § 4 lõikes 1 nimetatud tegevuste elluviimiseks;
2) tegevuste elluviimise koht on Eesti Vabariik, välja arvatud § 5 lõikes 16 nimetatud rahvusvahelise koostöö tegevuste puhul.

(2) Taotlus peab sisaldama lisaks ühendmääruse § 4 lõikes 2 sätestatud kinnitustele ka volikirja, kui esindusõiguslik isik tegutseb volituse alusel, ja iga partneromavalitsusüksuse kinnituskirja lisa 1 kohasel vormil.

(3) Kui taotleja või partner on projektile või osale projekti tegevustest taotlenud toetust samal ajal mitmest meetmest või muudest riigieelarvelistest, Euroopa Liidu või välisabi vahenditest, peab taotleja esitama sellekohase teabe.

(4) Taotlus peab sisaldama enesehindamist lisa 2 kohasel vormil.

(5) Taotlusvormis peab taotleja kirjeldama projekti elluviimise käigus rakendatavaid keskkonnahoidlikke lahendusi ja kavandama nende rakendamise edukuse hindamist.

4. peatükk
Toetuse taotlemine

§ 11. Taotlusvooru avamine

(1) Taotlusvooru eelarve ja ajakava kinnitab rakendusasutus, kes edastab asjakohase teabe rakendusüksusele.

(2) Rakendusüksus teavitab lõikes 1 nimetatud teabe põhjal avalikkust ja sihtrühmi taotlusvooru avamisest oma veebilehel vähemalt kümme kalendripäeva enne taotlusvooru avamise päeva.

(3) Taotlusvoor on jooksev.

(4) Taotlusvooru võib sulgeda enne algselt välja kuulutatud tähtpäeva. Taotlusvooru ennetähtaegse sulgemise kooskõlastab rakendusüksus rakendusasutusega enne sulgemisteate avaldamist.

§ 12. Toetuse taotlemise tähtaeg ja taotluse esitamise viis

(1) Taotlus esitatakse taotlusvooru väljakuulutamise teates märgitud tähtaja jooksul, kuid hiljemalt teates nimetatud tähtpäeval.

(2) Taotluse esitab taotleja esindusõiguslik isik ÜSS2021_2027 § 21 lõikes 3 sätestatud e-toetuse keskkonna (edaspidi e-toetuse keskkond) kaudu, lähtudes e-toetuse keskkonna andmeväljadest.

(3) E-toetuse keskkonna töös tehnilise vea esinemise korral lähtutakse taotluse esitamisel ühendmääruse § 5 lõikes 2 sätestatust.

(4) Taotlusvooru tähtpäevaks taotluse esitamata jätmise korral esitamise tähtpäeva ei ennistata ja taotlus jäetakse menetlusse võtmata.

5. peatükk
Taotluste menetlemine

§ 13. Taotluse menetlemise tähtaeg

(1) Taotluse menetlemise tähtaeg on kuni 60 tööpäeva taotluse esitamisest arvates. Taotlusi menetletakse nende esitamise järjekorras.

(2) Taotluse menetlemise tähtaega võib põhjendatud juhtudel pikendada vastavalt ühendmääruse § 6 lõikes 2 sätestatule kuni kümme tööpäeva.

§ 14. Taotleja, partneri ja taotluse nõuetele vastavaks tunnistamine

(1) Taotluse nõuetele vastavuse tuvastamine toimub vastavalt ühendmääruse §-s 6 sätestatule.

(2) Rakendusüksus tunnistab taotleja ja partneri nõuetele vastavaks juhul, kui nad vastavad §-s 8 sätestatud nõuetele.

(3) Rakendusüksus tunnistab taotluse nõuetele vastavaks juhul, kui on täidetud kõik §-s 10 sätestatud nõuded.

§ 15. Hindamiskomisjoni moodustamine

(1) Nõuetele vastavaks tunnistatud taotluste hindamiseks kehtestab valdkonna eest vastutav minister käskkirjaga taotluste hindamise korra ja moodustab kuni kolmeliikmelise hindamiskomisjoni (edaspidi komisjon).

(2) Komisjonil on õigus kaasata hindamisprotsessi eksperte.

(3) Komisjoni liikmed ja eksperdid peavad kinnitama oma erapooletust ja sõltumatust hinnatavatest projektidest, taotlejatest ja partneritest.

§ 16. Projektide hindamine ning valikukriteeriumid ja -metoodika

(1) Rakendusüksus edastab komisjonile hindamiseks nõuetele vastava taotluse koos seotud materjalidega.

(2) Hindamiskomisjoni liige:
1) taandab ennast isikliku seotuse korral hindamisest;
2) tagab projektide hindamise ajal ja tähtajatult pärast seda teatavaks saanud teabe konfidentsiaalsuse.

(3) Nõuetele vastavaks tunnistatud taotlusi hinnatakse järgmiste valikukriteeriumide alusel:
1) projekti kooskõla valdkondlike arengukavadega, mõju rakenduskava erieesmärgi ja meetme eesmärkide saavutamisele, mille raames hinnatakse projekti kooskõla valdkondliku arengukavaga ning panust rakenduskava erieesmärgi ja meetme eesmärkide saavutamisse, sealhulgas projekti panust meetme väljundnäitaja saavutamisse;
2) projekti põhjendatus, mille raames hinnatakse, kas projekti eesmärk, hetkeolukorra kirjeldus ja tegevuskava on omavahel kooskõlas ning kas kavandatud tegevused on piirkondliku koostöögrupi toimimiseks ja „Turvalisuse märkide“ rakendamiseks vajalikud, läbimõeldud ja teostatavad;
3) projekti kuluefektiivsus, mille raames hinnatakse, kas planeeritud tulemuste saavutamiseks kavandatud tegevused on kuluefektiivsed, kas planeeritud eelarve on realistlik ja võimaldab seatud eesmärgid saavutada ning kas planeeritud kulud on vajalikud, mõistlikud ja turuhinnaga kooskõlas;
4) toetuse taotleja suutlikkus projekt ellu viia, mille raames hinnatakse, kas taotlejal ja partneritel kokku on kvalifikatsioon ja kogemus ning õiguslikud, organisatsioonilised ja tehnilised eeldused, et projekt kavandatud viisil ellu viia;
5) projekti kooskõla Eesti pikaajalise arengustrateegia aluspõhimõtete ja sihtidega, mille raames hinnatakse, kuidas lisaks projekti vahetutele eesmärkidele võetakse arvesse ja aidatakse kaasa strateegia „Eesti 2035“ aluspõhimõtete ja sihtidega seotud selliste horisontaalsete põhimõtete eesmärkide saavutamisele nagu sooline võrdsus, võrdsed võimalused, ligipääsetavus ja tasakaalustatud regionaalne areng, aidates seeläbi saavutada § 2 lõigetes 6 ja 7 nimetatud strateegia „Eesti 2035“ asjaomast näitajat.

(4) Projekte hinnatakse konsensuslikult lõikes 3 nimetatud valikukriteeriumide ja lisa 3 alusel skaalal 0–1.

(5) Projektile antav hinnang loetakse positiivseks ja lävend ületatuks, kui koondhinne on 5.

(6) Kui valikukriteeriumi kohta antav hinne on 0, lõpetatakse projekti edasine hindamine.

(7) Komisjon esitab rakendusüksusele taotluse hindamistulemused koos põhjendatud ettepanekuga taotluse rahuldamise või rahuldamata jätmise kohta 20 tööpäeva jooksul lõikes 1 nimetatud taotluse ja sellega seotud materjalide komisjonile edastamisest arvates.

§ 17. Taotluse rahuldamise tingimused ja kord

(1) Rakendusüksus teeb taotluse rahuldamise otsuse vastavalt hindamiskomisjoni ettepanekule.

(2) Nõuetele vastavad ja positiivse hinnangu saanud taotlused rahuldatakse taotluste esitamise järjekorras taotlusvooru eelarve piires paremusjärjestust moodustamata.

(3) Kui taotlusvooru eelarve jääk ei võimalda nõuetele vastavat ja positiivse hinnangu saanud taotlust täies ulatuses rahuldada, võib rakendusüksus teha taotlejale taotluse osalise rahuldamise ettepaneku kooskõlas §-ga 18. 

(4) Taotluse rahuldamise otsuses täpsustatakse toetuse saaja õigusi ja kohustusi ning toetuse saamise tingimusi, sealhulgas märgitakse lisaks ühendmääruse § 8 lõikes 4 sätestatule projekti andmete ja osalejate andmete kogumise kord ja ulatus, lähtudes Euroopa Parlamendi ja nõukogu määruse (EL) 2021/1057, millega luuakse Euroopa Sotsiaalfond+ (ESF+) ja tunnistatakse kehtetuks määrus (EL) nr 1296/2013 (ELT L 231, 30.06.2021, lk 21–59), artiklis 17 ja I lisas sätestatust ning riigisisesest andmete kogumise korrast.

(5) Taotluse rahuldamise otsus tehakse taotlejale teatavaks e-toetuse keskkonna kaudu viie tööpäeva jooksul otsuse vastuvõtmisest arvates.

§ 18. Taotluse rahuldamata jätmine ja taotluse osaline rahuldamine

(1) Taotlus jäetakse rahuldamata vastavalt ühendmääruse § 8 lõigetele 2 ja 3, sealhulgas juhul, kui taotleja, partner või taotlus ei vasta määruse §-s 8 või 10 või § 16 lõikes 5 sätestatule.

(2) Taotluse võib osaliselt rahuldada vastavalt ühendmääruse § 9 lõikes 1 sätestatule.

(3) Taotluse võib osaliselt rahuldada tingimusel, et taotleja on nõus rakendusüksuse ettepanekuga vähendada taotletud toetuse summat või muuta projektis kavandatud tegevusi. Kui taotleja ei ole rakendusüksuse ettepanekuga nõus, teeb rakendusüksus otsuse jätta taotlus rahuldamata.

(4) Taotluse osaline rahuldamine on lubatud üksnes juhul, kui projekti eesmärk ja tulemus on saavutatavad vähendatud mahus ning muudatus ei kahjusta taotluse nõuetele vastamist, piirkondliku koostöögrupi toimimist ega „Turvalisuse märkide“ rakendamist.

(5) Taotluse rahuldamata jätmise otsus ja taotluse osalise rahuldamise otsus edastatakse taotlejale e-toetuse keskkonna kaudu viie tööpäeva jooksul otsuse vastuvõtmisest arvates.

6. peatükk
Taotluse rahuldamise otsuse muutmine ja kehtetuks tunnistamine

§ 19. Taotluse rahuldamise otsuse muutmine

(1) Taotluse rahuldamise otsust muudetakse rakendusüksuse algatusel või toetuse saaja sellekohase kirjaliku avalduse alusel vastavalt ühendmääruse §-s 12 sätestatule.

(2) Rakendusüksusel on õigus keelduda taotluse rahuldamise otsuse muutmisest, kui soovitav muudatus seab kahtluse alla projekti oodatavate tulemuste saavutamise, piirkondliku koostöögrupi toimimise, „Turvalisuse märkide“ rakendamise või projekti tegevuste lõpetamise abikõlblikkuse perioodil.

(3) Piirkondliku koostöögrupi koosseisu muutmine on lubatud üksnes põhjendatud juhul ning tingimusel, et pärast muudatust vastab piirkondlik koostöögrupp määruses sätestatud nõuetele.

(4) Taotluse rahuldamise otsuse muutmise otsustab rakendusüksus 20 tööpäeva jooksul vastavasisulise avalduse saamisest. Täiendavate asjaolude ilmnemise korral on rakendusüksusel õigus pikendada taotluse menetlemise tähtaega kuni kümne tööpäeva võrra.

(5) Taotluse rahuldamise otsust võib muuta tagasiulatuvalt, kui see aitab kaasa projekti tulemuste saavutamisele ja muudatus on põhjendatud.

§ 20. Taotluse rahuldamise otsuse kehtetuks tunnistamine

(1) Taotluse rahuldamise otsus tunnistatakse osaliselt või täielikult kehtetuks vastavalt ühendmääruse §-s 14 või § 37 lõikes 7 sätestatule.

(2) Toetuse saaja tagastab saadud toetuse lõikes 1 nimetatud otsuse kohaselt.

7. peatükk
Toetuse saaja ja partneri õigused ja kohustused

§ 21. Toetuse saaja ja partneri õigused ja kohustused

(1) Toetuse saajal ja partneril on õigus saada rakendusüksuselt teavet ja selgitusi, mis on seotud määruses sätestatud nõuete ja toetuse saaja kohustustega.

(2) Toetuse saaja peab täitma ühendmääruse §-des 10 ja 11 nimetatud kohustusi, sealhulgas taotluse rahuldamise otsuses sätestatud projekti väljundnäitajate sihttasemed, mis panustavad § 2 lõigetes 3 ja 4 nimetatud väljundnäitajate saavutamisse, ning:
1) juhtima piirkondliku koostöögrupi projekti tegevusi ja hoidma tervikpilti „Turvalisuse märkide“ rakendamise edenemisest piirkondlikus koostöögrupis;
2) koordineerima piirkondliku koostöögrupi koostööd, sealhulgas korraldama ühiste tegevuste kavandamist, infovahetust, kohtumisi, rakendamise edenemise jälgimist ja aruandlussisendi koondamist;
3) toetama partneromavalitsusüksuste osalemist ühistes tegevustes vastavalt taotluses ja partnerite kinnituskirjades kokku lepitud rollijaotusele;
4) tagama oma omavalitsusüksuse töötajate, sealhulgas juhtimistasandi esindajate osalemise kokkulepitud koolitus- ja rakendustegevustes;
5) toetama partneromavalitsusüksusi nende töötajate ja juhtimistasandi esindajate kokkulepitud koolitus- ja rakendustegevustes osalemise korraldamisel;
6) korraldama piirkondliku koostöögrupi ühiseid rakendustegevusi, kogemuste vahetust ja vastastikust õppimist ning muid tegevusi, mis toetavad „Turvalisuse märkide“ praktilist kasutuselevõttu;
7) koondama projekti aruandluse ja partneromavalitsusüksuste aruandlussisendi;
8) tagama, et projekti tegevused ja kulud ei dubleeri teisest allikast rahastatavaid tegevusi ega kulusid;
9) järgima riigihanke korraldamisel keskkonnaministri 29. juuni 2021. a määrust nr 35 „Hankelepingu esemeks olevate toodete ja teenuste keskkonnahoidlikud kriteeriumid ja nende kohta riigihanke alusdokumentides kehtestavad tingimused“, kui see on kohaldatav.

(3) Partner peab täitma ühendmääruse § 10 lõikes 2 sätestatud kohustusi ning:
1) osalema piirkondliku koostöögrupi projekti tegevustes taotluses ja partneri kinnituskirjas kokkulepitud ulatuses;
2) tagama oma omavalitsusüksuse töötajate, sealhulgas juhtimistasandi esindajate osalemise kokkulepitud koolitus- ja rakendustegevustes;
3) rakendama „Turvalisuse märke“ oma omavalitsusüksuse lastekaitsetöö korralduses ja juhtumitöö praktikas taotluses kokkulepitud ulatuses;
4) korraldama oma omavalitsusüksuses projekti tegevustega seotud info liikumise;
5) määrama kontaktisiku, kes toetab projekti tegevuste koordineerimist partneromavalitsusüksuses;
6) esitama toetuse saajale aruandluseks, seireks ja tulemuste hindamiseks vajaliku sisendi;
7) tagama, et partneromavalitsusüksuse tegevused ja kulud ei dubleeri teisest allikast rahastatavaid tegevusi ega kulusid;
8) juhinduma lõike 2 punktis 9 viidatud määrusest, kui see on kohaldatav.

8. peatükk
Aruannete esitamine

§ 22. Toetuse kasutamisega seotud aruannete esitamine

(1) Toetuse saaja esitab rakendusüksusele projekti elluviimise kohta vahearuande e-toetuse keskkonna kaudu kaks korda aastas: 31. detsembri seisuga hiljemalt 15. jaanuaril ja 30. juuni seisuga hiljemalt 15. juulil, rakendusüksuse nõudmise või taotluse rahuldamise otsuses sätestatu korral tihedamini.

(2) Toetuse saaja esitab rakendusüksusele projekti lõpparuande e-toetuse keskkonna kaudu 30 kalendripäeva jooksul projekti abikõlblikkuse perioodi lõppkuupäevast arvates. Kui vahearuande ja lõpparuande esitamise vahe on vähem kui kuus kuud, esitatakse vaid lõpparuanne.

(3) Projekti vahe- ja lõpparuandes (edaspidi koos aruanne) peab olema kajastatud vähemalt järgmine teave:
1) ülevaade projekti edenemise kohta aruandlusperioodil, sealhulgas tehtud tööd ja tegevused, tulemuste ja eesmärkide saavutamine;
2) ülevaade töötajate ja juhtimistasandi esindajate osalemisest „Turvalisuse märkide“ koolitusprogrammis ning koolitus- ja rakendustegevustes, sealhulgas sellest, kas kavandatud osalemine toimus taotluses kokkulepitud ulatuses;
3) ülevaade „Turvalisuse märkide“ rakendamise edenemisest omavalitsusüksuste lastekaitsetöö korralduses ja juhtumitöö praktikas taotluses kokkulepitud ulatuses;
4) ülevaade piirkondliku arendusfondi kasutamisest ja ühiste arendustegevuste elluviimisest;
5) väljundnäitajate täitmine kumulatiivselt;
6) ülevaade projekti riskidest, nende maandamisest ja rakendamise käigus ilmnenud vajadustest;
7) projekti mõju horisontaalsetele põhimõtetele, sealhulgas soolisele võrdõiguslikkusele, võrdsetele võimalustele, ligipääsetavusele ja tasakaalustatud regionaalsele arengule;
8) toetuse saaja hinnang partnerluse toimimisele;
9) projekti elluviimise käigus rakendatud keskkonnahoidlike lahenduste kirjeldus ja hinnang nende rakendamise edukusele.

(4) Projekti lõpparuandes tuleb lisaks lõikes 3 nõutavale infole kajastada ka:
1) ellu viidud tegevuste panust § 2 lõikes 5 nimetatud strateegia „Eesti 2035“ sihtidesse ja horisontaalsete põhimõtete edendamisse vastavalt § 2 lõigetes 6 ja 7 nimetatud mõõdikutele;
2) hinnangut projekti tulemuslikkusele ja püstitatud eesmärkide saavutamisele;
3) ülevaadet tegevuste jätkusuutlikkusest pärast projekti abikõlblikkuse perioodi lõppu.

(5) Toetuse saaja tagab projekti seireks ja aruandluseks vajalike andmete kogumise ning partneromavalitsusüksustelt aruandlussisendi saamise taotluse rahuldamise otsuses sätestatud korras.

(6) Rakendusüksus kontrollib 20 tööpäeva jooksul aruande laekumisest, kas aruanne on vormikohane ja nõuetekohaselt täidetud.

(7) Kui aruandes puudusi ei esine, kinnitab rakendusüksus aruande. Puuduste esinemise korral annab rakendusüksus toetuse saajale kuni kümme tööpäeva puuduste kõrvaldamiseks.

(8) Kui e-toetuse keskkonna töös esineb tehniline viga, mis takistab aruande tähtaegset esitamist, loetakse aruande esitamise tähtpäevaks järgmine tööpäev pärast vea kõrvaldamist.

9. peatükk
Toetuse maksmise tingimused

§ 23. Toetuse maksmine

(1) Toetuse maksete tegemisel lähtutakse ühendmääruse §-des 24–26, § 27 lõike 1 punktis 1 ja § 28 lõikes 3 sätestatust ning käesolevas määruses ja taotluse rahuldamise otsuses sätestatud kulude hüvitamist ja maksete tegemist täpsustavatest tingimustest.

(2) Toetuse saaja esitab makse saamise aluseks nõutud dokumendid ja tõendid rakendusüksusele e-toetuse keskkonna kaudu kõige tihedamini üks kord kuus ja kõige harvemini üks kord kvartalis.

(3) Esimese maksete prognoosi, mis hõlmab kogu projekti toetuse eelarvet, esitab toetuse saaja rakendusüksusele kümne tööpäeva jooksul taotluse rahuldamise otsuse tegemisest arvates. Kui prognoosi on vaja muuta, teavitab toetuse saaja sellest rakendusüksust e-toetuse keskkonna kaudu.

§ 24. Ettemaksed

(1) Toetuse saajale võib põhjendatud juhtudel teha ettemakseid ühendmääruse §-s 30 sätestatud tingimustel kuni kolme kuu rahavajaduse prognoosi ulatuses, kuid mitte rohkem kui 40 protsendi ulatuses määratud toetuse summast.

(2) Saadud ettemakse kasutamisperiood on 90 kalendripäeva.

(3) Toetuse saaja esitab saadud ettemakse kohta selle kasutamist tõendavad dokumendid ettemakse kasutamisperioodile järgneva 15 kalendripäeva jooksul.

(4) Järgmise ettemakse tegemiseks peab eelmise ettemakse kasutamine olema tõendatud vähemalt 80 protsendi ulatuses.

§ 25. Makse menetlemise peatamine

Rakendusüksus võib toetuse maksmise aluseks olevate dokumentide või ettemakse kasutamise tõendamise menetlemise osaliselt või täielikult peatada ühendmääruse §-s 33 nimetatud juhtudel.

10. peatükk
Finantskorrektsioonid ja vaided

§ 26. Finantskorrektsioonide tegemine ja toetuse tagastamine

Finantskorrektsiooni otsus tehakse ja toetus tagastatakse vastavalt ÜSS2021_2027 §-des 28–30 ja ühendmääruse §-des 34–38 sätestatule.

§ 27. Vaide esitamine

Rakendusüksuse toimingu või otsuse peale tuleb enne halduskohtusse kaebuse esitamist esitada vaie rakendusüksusele vastavalt ÜSS2021_2027 §-des 31 ja 32 sätestatule. Auditi aruande alusel tehtud otsuse peale võib esitada vaide rakendusüksusele vastavalt ÜSS2021_2027 §-s 31 sätestatule.



(allkirjastatud digitaalselt)
Karmen Joller
sotsiaalminister


(allkirjastatud digitaalselt)
Maarjo Mändmaa
kantsler

